**DÔVODOVÁ SPRÁVA**

**Všeobecná časť**

Podľa zákona o hazardných hrách sa z odvodov z hazardných hier „zabezpečuje vykonávanie všeobecne prospešných služieb, ktorými sú najmä poskytovanie zdravotnej starostlivosti, poskytovanie sociálnej pomoci, humanitárna starostlivosť, tvorba, rozvoj, ochrana a obnova kultúrnych hodnôt, podpora umeleckej tvorby a kultúrnych aktivít, vzdelávanie, výchova, rozvoj športu, tvorba a ochrana životného prostredia a ochrana zdravia obyvateľstva.“ Kontrola Najvyššieho kontrolného úradu SR z roku 2021 zistila, že odvody z hazardných hier sa nepoužívajú na zákonom vymedzené účely. Pritom mnohí hráči majú problém s dostupnosťou liečby závislosti na hazardných hrách. Cieľom tohto zákona je zabezpečiť, aby sa aspoň časť odvodov z hazardných hier minula na prevenciu a liečbu závislosti na hraní. V roku 2021 prevádzkovatelia hazardných hier na odvodoch odviedli vyše 220 mil. EUR, z čoho 5% predstavuje 11 mil. EUR.

**Osobitná časť**

**K čl. I bod 1**

1. Ak má závislá osoba nedoplatky na poistnom na verejné zdravotné poistenie, má obmedzený prístup k plnohodnotnej liečbe. V mnohých prípadoch vplyvom závislosti daná osoba prichádza o väčšinu svojich príjmov a nie je schopná uhradiť nedoplatky na poistnom kým nepodstúpi liečbu závislosti. Liečbu môže nariadiť súd v prípade spáchania trestného činu. Štát nepriamo motivuje závislé osoby s nedoplatkami na poistnom, aby spáchali trestný čin a získali možnosť liečby na základe rozhodnutia súdu.
2. Niektoré zariadenia na liečbu závislostí dokážu prijať pacientov okamžite. V iným sú aj niekoľkomesačné čakacie lehoty. Navrhujeme dobudovať potrebné kapacity s cieľom úplne eliminovať čakacie lehoty pri liečbe závislostí.
3. Linka pomoci pre problémy s hraním je obsluhovaná operátorom v pracovných dňoch od 9:00 do 17:00. Mimo prevádzkových hodín je k dispozícií záznamník, teda v čase keď väčšina hráčov nie je v práci a má najviac času na hru. Navrhujeme nepretržitú prevádzku tejto Linky, aby sa hráči kedykoľvek mohli obrátiť na odborníka s prosbou o pomoc.
4. Intervenčné centrá pre obete domáceho násilia nemajú stabilný zdroj financovania zo štátneho rozpočtu. Tento zákon vyčleňuje zdroje na zabezpečenie ich stabilného financovania.

**K čl. I bod 2**

Zmena potrebná v súvislosti s prečíslovaním ods. 2 a 3 v § 70.

**K čl. I bod 3**

Zmena potrebná v súvislosti s prečíslovaním ods. 2 a 3 v § 70.

**K čl. II**

Navrhuje sa účinnosť zákona odo dňa 01.01.2023, čím sa dotknutým subjektom poskytne čas na prípravu.

**DOLOŽKA**

**vybraných vplyvov**

**A.1. Názov materiálu:**

Návrh zákona, ktorým sa mení zákon č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Negatívne | Žiadne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu  regulačného zaťaženia? |  |  | x |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť | x |  |  |
| 4. Vplyvy na životné prostredie |  |  | x |
| 5. Vplyvy na informatizáciu spoločnosti |  |  | x |
| 6. Vplyvy na služby verejnej správy pre občana |  |  | x |
| 7. Vplyvy na manželstvo, rodičovstvo a rodinu | x |  |  |

**A.3. Poznámky:**

Podľa zákona o hazardných hrách sa z odvodov z hazardných hier „zabezpečuje vykonávanie všeobecne prospešných služieb, ktorými sú najmä poskytovanie zdravotnej starostlivosti, poskytovanie sociálnej pomoci, humanitárna starostlivosť, tvorba, rozvoj, ochrana a obnova kultúrnych hodnôt, podpora umeleckej tvorby a kultúrnych aktivít, vzdelávanie, výchova, rozvoj športu, tvorba a ochrana životného prostredia a ochrana zdravia obyvateľstva.“ Kontrola Najvyššieho kontrolného úradu SR z roku 2021 zistila, že odvody z hazardných hier sa nepoužívajú na zákonom vymedzené účely. Pritom mnohí hráči majú problém s dostupnosťou liečby závislosti na hazardných hrách. Cieľom tohto zákona je zabezpečiť, aby sa aspoň časť odvodov z hazardných hier minula na prevenciu a liečbu závislosti na hraní.

**A.4. Alternatívne riešenia**

Bezpredmetné

**A.5. Stanovisko gestorov**

Bezpredmetné

**DOLOŽKA ZLUČITEĽNOSTI**

**návrhu zákona s právom Európskej únie**

**1. Navrhovateľ zákona:**

Poslanec Národnej rady Slovenskej republiky Martin Čepček.

**2. Názov návrhu zákona:**

Návrh zákona, ktorým sa dopĺňa zákon č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov.

**3. Predmet návrhu zákona je upravený v práve Európskej únie:**

a) v primárnom práve:

Nie je upravené.

b) v sekundárnom práve:

Nie je upravené.

c) v judikatúre Súdneho dvora Európskej únie:

Nie je obsiahnuté.

**4. Záväzky Slovenskej republiky vo vzťahu k Európskej únii:**

1. uviesť lehotu na prebranie príslušného právneho aktu Európskej únie, príp. aj osobitnú lehotu účinnosti jeho ustanovení:

Návrhom zákona sa nepreberá nový právny akt Európskej únie.

1. uviesť informáciu o začatí postupu Európskej komisie alebo o konaní Súdneho dvora Európskej únie proti Slovenskej republike podľa čl. 258 a 260 Zmluvy o fungovaní Európskej únie v jej platnom znení, spolu s uvedením konkrétnych vytýkaných nedostatkov a požiadaviek na zabezpečenie nápravy

Proti Slovenskej republike nezačalo žiaden postup Európskej komisie alebo konanie Súdneho dvora Európskej únie podľa čl. 258 a 260 Zmluvy o fungovaní Európskej únie.

1. uviesť informáciu o právnych predpisoch, v ktorých sú uvádzané právne akty Európskej únie už prebrané, spolu s uvedením rozsahu ich prebrania príp. potreby prijatia ďalších úprav

Návrhom zákona sa nepreberá nový právny akt Európskej únie.

**5. Návrh zákona je zlučiteľný s právom Európskej únie:**

1. úplne